سلاجقہ روم

سلاجقۂ روم 1077ء سے 1307ء تک اناطولیہ میں قائم رہنے والی ایک سلطنت تھی۔ اس سلطنت کے علاقے بازنطینی سلطنت کے مفتوحہ رومی علاقوں پر مشتمل تھے۔

1070ء کی دہائی میں سلجوقی سلطنت کے عظیم حکمران ملک شاہ اول کے قریبی عزیز سلیمان ابن قتلمش نے مغربی اناطولیہ میں قوت حاصل کرنا شروع کی اور 1075ء میں بازنطینی شہر نیسیا (موجودہ:ازنک) اور نکومیڈیا (موجودہ ازمت) فتح کر لیے۔ 1077ء میں اس نے ملک شاہ کے مقابلے میں خود کو سلطان قرار دے دیا اور نیسیا کو اپنا دار الحکومت بنا لیا۔ اس کی مفتوحہ سر زمین کو روم کہا جاتا تھا اس لیے یہ سلاحقۂ روم کہلائے۔

سلطنت وسیع ہوتی رہی لیکن 1086ء میں سلیمان کو شام کے سلجوق حکمران تتش اول نے انطاکیہ میں قتل کر دیا اور اس کے بیٹے قلج ارسلان کو قیدی بنا لیا۔ 1092ء میں ملک شاہ کی وفات کے بعد قلج ارسلان رہائی پا گیا اور اپنے والد کی سلطنت کو بحال کرتے ہوئے تمام علاقوں کو دوبارہ فتح کیا۔ بالآخر اسے 1097ء میں صلیبیوں کے ہاتھوں شکست ہو گئی جو فلسطین کو فتح کرنے کے لیے اناطولیہ کے راستے جا رہے تھے۔ حالانکہ قلج ارسلان نے صلیبیوں کو کئی جنگوں میں شکست دی اور ان کے ابتدائی لشکروں کو نیست و نابود کیا لیکن لاکھوں کے عظیم لشکروں کو شکست دینا اس کے بس کی بات نہ تھی لیکن قلج کی مزاحمت قرون وسطی کے مسلمانوں کی ہمت و شجاعت کی علامت ہے اور اسی وجہ سے ترک قلج ارسلان کا نام بہت احترام سے یاد کرتے ہیں۔

صلیبیوں کے ہاتھوں شکست کے بعد اناطولیہ کے کئی علاقوں سلاجقہ کے ہاتھ سے نکل گئے لیکن قلج ارسلان نے قونیہ کے گرد حکومت قائم رکھی۔ 1107ء میں اس نے موصل فتح کیا لیکن اسی سال اس کا انتقال ہو گیا۔
تصغیر|400px|صلیبی جنگوں کے موقع پر بحیرۂ روم کے گرد واقع ممالک کا ایک نقشہ، سلاجقہ روم کی سلطنت بھی واضح ہے
اس کے بعد کئی سال اس کے بیٹے اور ان کی اولادوں کی حریف اقوام کے ساتھ کشمکش جاری رہی اور بالاخر 1190ء میں تیسری صلیبی جنگ کے دوران جرمن دستوں نے قونیہ پر قبضہ کر لیا اور آرمینیائے کوچک کی صلیبی ریاست قائم کر ڈالی۔

1194ء میں سلجوقی سلطنت کے آخری چشم و چراغ طغرل سوم کی وفات کے بعد سلاجقہ روم اس خاندان کے واحد نمائندے کے طور پر بچے۔ غیاث الدین کیخسرو اول نے 1205ء میں قونیہ کو دوبارہ فتح کرکے خود کو سلطان قرار دیا۔ کیخسرو اور اس کے دو صاحبزادے عز الدین کیقاؤس اور عز الدین کیقباد اول کے دور میں سلاجقہ روم اپنے عروج پر پہنچ گئے۔ کیخسرو کی سب سے بڑی کامیابی 1207ء میں بحیرۂ روم کے ساحل پر واقع انطالیہ کی بندرگاہ پر قبضہ تھا۔ کیخسرو نے شمال میں سنوپ اور طربزون بھی فتح کیے لیکن 1218ء میں حلب میں صلاح الدین کے حق میں اسے ہتھیار ڈالنے پڑے۔ کیقباد نے 1221ء سے 1225ء کے دوران بحیرۂ روم کے ساحلوں سے بازنطینیوں کا خاتمہ کر دیا۔ 1225ء میں اس نے بحیرۂ اسود کے پار کریمیا کی جانب بھی ایک مہم بھیجی اور فتح حاصل کی۔

غیاث الدین کیخسرو کے دور میں 1239ء میں ایک معروف مبلغ بابا اسحاق کی زیر قیادت بغاوت ہو گئی اور تین سال کے اندر اندر سلطنت بدانتظامی کا شکار ہو گئی، کریمیا ہاتھ سے نکل گیا اور ریاست اور افواج کمزور پڑ گئیں۔ لیکن اس سے بھی بڑا خطرہ سلطنت کے سر پر منڈلا رہا تھا، یہ منگولوں کا طوفان تھا جو مشرق وسطی کو روندتے ہوئے اب اناطولیہ کی طرف بڑھ رہا تھا۔ پے در پے شکستوں کے بعد سلطان انطالیہ بھاگ گیا جہاں 1246ء میں اس کا انتقال ہو گیا۔

سلطنت کئی ٹکڑوں میں تقسیم ہو گئی جن پر منگولوں کے زیر انتظام کٹھ پتلی حکمران بیٹھے تھے۔ اور بالآخر سلجوقیوں کی حکومت صرف قونیہ کے ارد گرد رہ گئی۔

1307ء میں قرہ مانیوں نے غیاث الدین مسعود ثالث کو شکست دے کر ہمیشہ کے لیے سلاجقہ روم کا خاتمہ کر دیا۔

 سلاطین 
 سلطان دور حکمرانی قتلمش 1077ء تا 1086ءسلیمان ابن قتلمش1060ء تا 1077ءداؤد قلج ارسلان اول1092ء تا 1107ءملک شاہ1107ء تا 1116ءرکن الدین مسعود1116ء تا 1156ءعز الدین قلج ارسلان ثانی1156ء تا 1192ءغیاث الدین کیخسرو اول1192ء تا 1196ءسلیمان ثانی1196ء تا 1204ءقلج ارسلان ثالث1204ء تا 1205ءغیاث الدین کیخسرو اول (دوسری مرتبہ)1205ء تا 1211ءعز الدین کیکاوس اول1211ء تا 1220ءعلاء الدین کیقباد اول1220ء تا 1237ءغیاث الدین کیخسرو ثانی1237ء تا 1246ءعز الدین کیکاوس ثانی1246ء تا 1260ءرکن الدین قلج ارسلان چہارم1248ء تا 1265آعلاء الدین کیقباد ثانی1249ء تا 1257ءغیاث الدین کیخسرو ثانی (دوسری مرتبہ)1257ء تا 1259ءغیاث الدین کیخسرو ثالث1265ء تا 1282ءغیاث الدین مسعود ثانی1282ء تا 1284ءعلاء الدین کیقباد ثالث1284ءغیاث الدین مسعود ثانی (دوسری مرتبہ)1284ء تا 1293ءعلاء الدین کیقباد ثالث (دوسری مرتبہ)1293ء تا 1294ءغیاث الدین مسعود ثانی (تیسری مرتبہ)1294ء تا 1301ءعلاء الدین کیقباد ثالث (تیسری مرتبہ)1301ء تا 1303ءغیاث الدین مسعود ثانی (چوتھی مرتبہ)1303ء تا 1307ءغیاث الدین مسعود ثالث1307ء

 حوالہ جات 

زمرہ:ایشیا کے سابقہ ممالک
زمرہ:ایشیا میں 1077ء کی تاسیسات
زمرہ:تاریخ ترکیہ
زمرہ:تاریخ صوبہ قونیہ
زمرہ:تاریخی ترک ریاستیں
زمرہ:ترک ریاستیں
زمرہ:ترک قوم کی تاریخ
زمرہ:سابقہ سلطنت
زمرہ:سلاجقہ روم
زمرہ:سلجوقی سلطنت
زمرہ:سلطنت روم
زمرہ:مشرق وسطی کے سابقہ ممالک
زمرہ:1077ء کی تاسیسات
زمرہ:1077ء میں قائم ہونے والے ممالک اور علاقے
زمرہ:1308ء کی تحلیلات
زمرہ:سابقہ ممالک
زمرہ:ترک شاہی خاندان
زمرہ:اسلامی فتوحات
زمرہ:بازنطینی سلطنت
زمرہ:ایشیا کی سابقہ فرماں روائیاں
زمرہ:سابقہ امارتیں
زمرہ:منگول سلطنت